SAUK-staking: Ooreenkoms bereikSABC-gebou in Kaapstad Foto: Maroela Media Die SAUK het ŉ ooreenkoms bereik met die Broadcasting, Electronic Media, and Allied Workers’ Union (Bemawu) oor werkers se salarisverhogings vir die 2017/18- finansiële jaar. Die SAUK het Saterdag in ŉ verklaring gesê Bemawu-lede het ingestem tot ŉ 4,8%-verhoging in basiese salaris wat terugdateer sal word vanaf Julie 2017. Bemawu se lede het daarna amptelik aan die staking by die uitsaaier onttrek. Intussen is die Communication Workers’ Union (CWU) nog in gesprek met hul lede oor die werkgewer se aanbod. Nomsa Philiso, waarnemende uitvoerende hoof van die SAUK, het gesê die onderhandelinge was “redelik moeilik, aangesien al die partye mekaar moes vind om ŉ oplossing te vind vir al die kwessies op die tafel”. “Met die organisasie wat ŉ finansiële situasie moet hanteer wat nie juis ideaal is nie, moes ons ŉ balans vind tussen sorg vir ons werknemers – wat ŉ prioriteit is – en verseker dat ons nie verdere druk op die finansies van die SAUK plaas nie,” het sy gesê. Die SAUK het bestuurders en personeellede bedank wat “die skip bo water gehou het” gedurende die staking. “Hulle insette word baie waardeer, aangesien hulle die SAUK help om sy mandaat na te kom om miljoene Suid-Afrikaners goed ingelig te hou oor verskeie maatskaplike aangeleenthede.”